SKRIFTLIG FORESPØRGSEL E-3637/00

af Erik Meijer (GUE/NGL) til Kommissionen

(22. november 2000)

Om: Kvaliteten af skibskontrol bør være uafhængig af fri konkurrence mellem klassifikationsselskaber

1. Kan Kommissionen bekræfte, at tankskibet Ievoli Sun, som forulykkede den 30. oktober ved Alderney ud for Cap de la Hague ligesom det i begyndelse af dette år forulykkede skib Erika, havde efterkommet kravet om at blive kontrolleret for sødygtighed og sikkerhed af én af de til dette formål anerkendte internationale private virksomheder, nemlig det italienske klassifikationsselskab Rina?

2. Hvilke medlemsstater modsætter sig stadig de tidligere af Kommissionen foreslåede bestemmelser om skærpelse af kontrollen og forhindring af nye ulykker?

3. Er Kommissionen ligesom jeg af den opfattelse, at den konkurrencekamp, som klassifikationsselskaberne indbyrdes er nødt til at føre for at hverve eller fastholde skibsfartsvirksomheder som klienter, altid vil bevirke, at disse selskaber fristes til en fleksibel behandling af mangler, hvorved skibe betinget godkendes i forventning om, at de får foretaget reparationerne på et senere tidspunkt?

4. Har Kommissionen planer om at indføre supplerende foranstaltninger, der skal bevirke, at kvaliteten af kontrollen med skibe fremover ikke længere kan påvirkes af afhængighed af konkurrence mellem klassifikationsselskaber, men er baseret på de strengest mulige normer?

5. Er den rede til at foreslå, at denne kontrol lægges over på organer, som fungerer under Den Europæiske Unions eller de nationale myndigheders ansvar, hvorved skibe, der ikke er godkendt af et sådant organ, kan få nægtet adgang til europæiske havne?

Svar afgivet på Kommissionens vegne af Loyola de Palacio

(5. februar 2001)

Det er beklageligt, at der er gået endnu et tankskib til i uvejret ud for den franske kyst. Der er imidlertid store forskelle mellem de to ulykker: ERIKA brækkede over i to stykker på grund af strukturfejl, Ievoli Suns skrogstruktur synes at være forblevet intakt. Kommissionen følger nøje de undersøgelser, der udføres af flagstaten Italien og de franske myndigheder, af mulige årsager til den seneste ulykke.

Som svar på det ærede medlems spørgsmål kan der gives følgende oplysninger:

1. Ifølge de oplysninger, Kommissionen har, udstedte RINA de relevante sikkerhedscertifikater på den italienske stats vegne, der er nødvendige for at opfylde kravene om sødygtighed, som fastlagt i internationale konventioner.

2. Efter det nylige rådsmøde (transport) er der bred enighed blandt medlemsstaterne om forslaget(1) om at ændre Rådets direktiv 94/57/EF af 22. november 1994 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed(2).

3. og 4. Kommissionen deler det ærede medlems bekymring og har fremsat forslag om at udbygge det gældende direktiv med hensyn til overvågning af anerkendte organisationers sikkerhed og forureningsforebyggelse. Gode resultater på dette område bliver et ubetinget kriterium for at modtage og/eller beholde anerkendelse i henhold til direktivet. Hvis en anerkendt organisations præstationer begynde at blive ringere, er der indført ændringer, der giver Kommissionen beføjelse til at give en advarsel, suspendere i et år eller annullere anerkendelsen.

Kommissionen foreslår ligeledes at indføre Overførsel af klasseregler i forslaget til ændring af Rådets direktiv 94/57/EF(3), der sigter mod at forebygge, at en skibsejer ændrer klassificeringsselskab af sikkerhedsgrunde.

Alle de foreslåede ændringer er blevet fremsat for at udbygge kontrollen af anerkendte organisationer og tvinge dem til at konkurrere på kvaliteten af tjenesteydelser for at opnå de højest mulige standarder.

5. Ja. Kommissionen foreslog oprettelse af et europæisk søfartssikkerhedsagentur, der bliver et teknisk organ, som blandt andet skal bistå Kommissionen med at kontrollere klassificeringsselskaber. Med hensyn til adgangsforbud er Kommissionen enig i målsætningen med at forbyde fartøjer, der er betydeligt under standarden, og har foreslået foranstaltninger med henblik på sådant forbud i artikel 7a i det ændrede forslag(4) om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)(5).

(1) EFT C 212 E af 25.7.2000.

(2) EFT L 319 af 12.12.1994.

(3) EFT L 48 af 3.3.1995.

(4) KOM(2000) 850 endelig udg.

(5) EFT L 157 af 7.7.1995.